#### Návrh kandidáta na voľbu predsedu Úradu pre reguláciu elektronických komunikácií a poštových služieb

Podľa § 3 zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov (ďalej len „zákon č. 402/2013 Z. z.“) volí predsedu Úradu pre reguláciu elektronických komunikácií a poštových služieb Národná rada Slovenskej republiky na návrh vlády Slovenskej republiky.

Ministerstvo dopravy a výstavby Slovenskej republiky vyhlásilo 6. mája 2020 výber kandidáta na predsedu Úradu pre reguláciu elektronických komunikácií a poštových služieb so sídlom v Bratislave v Hospodárskych novinách a na webovom sídle Ministerstva dopravy a výstavby Slovenskej republiky.

Do výberu kandidáta na predsedu Úradu pre reguláciu elektronických komunikácií a poštových služieb sa prihlásili štyria uchádzači. Z prihlásených uchádzačov sa na výbere nezúčastnil jeden uchádzač a jeden uchádzač bol neúspešný v písomnom teste.

Výber pozostával z písomnej časti a ústnej časti. Písomným testom sa preverili znalosti uchádzačov v oblasti elektronických komunikácií a poštových služieb, všeobecne záväzných právnych predpisov vrátane európskej legislatívy a aktívna znalosť anglického jazyka. Na ústnej časti uchádzači prezentovali Koncepciu rozvoja a udržateľnosti Úradu pre reguláciu elektronických komunikácií a poštových služieb a výberová komisia preverila ich schopnosti a osobnostné vlastnosti. Na ústnej časti boli prítomní aj zástupcovia Denníka N, internetového denníka Živé.sk a televízie Markíza.

Podmienky výkonu funkcie predsedu Úradu pre reguláciu elektronických komunikácií a poštových služieb podľa § 4 ods. 1 zákona č. 402/2013 Z. z. sú:

* spôsobilosť na právne úkony v plnom rozsahu,
* bezúhonnosť,
* vysokoškolské vzdelanie druhého stupňa,
* najmenej päťročná odborná prax v riadiacej funkcii v oblasti poštových služieb alebo elektronických komunikácií.

Vláda Slovenskej republiky 15. júla 2020 schválila návrh kandidáta Ing. Ivana Martáka na voľbu do funkcie predsedu Úradu pre reguláciu elektronických komunikácií a poštových služieb.

V súlade s § 3 ods. 1 zákona č. 402/2013 Z. z. vláda Slovenskej republiky predkladá návrh kandidáta Ing. Ivana Martáka na voľbu do funkcie predsedu Úradu pre reguláciu elektronických komunikácií a poštových služieb. Ing. Ivan Marták spĺňa podmienky výkonu funkcie predsedu Úradu pre reguláciu elektronických komunikácií a poštových služieb podľa § 4 ods. 1 zákona č. 402/2013 Z. z.